Spesialiseenheid beveg regstellende aksie | Maroela Media
Die vakbond Solidariteit het Woensdag sy Sentrum vir Billike Arbeidspraktyke bekendgestel in reaksie op die staat se huidige regstellendeaksiemodel wat misluk het. Die sentrum het tydens sy bekendstelling ŉ vyfpuntplan aangekondig wat onder meer behels om in die volgende jaar die ideologie van rasseverteenwoordiging in die konstitusionele hof te toets.
Dirk Groenewald, hoof van Solidariteit se Sentrum vir Billike Arbeidspraktyke, het gesê die vyfpuntplan is bekend gemaak na afloop van ŉ tweedaagse bosberaad in Centurion waartydens top- senior regslui en akademici die probleme van die staat se huidige regstellendeaksiemodel onder die loep geneem het en idees en oplossings vir ŉ alternatiewe model voorgehou het. “Deelnemers aan die bosberaad is dit eens dat regstellende aksie in sy huidige vorm beëindig moet word.”
Die sentrum se vyfpuntplan behels dat sekere kernbeginsels deur middel van litigasie getoets moet word. Dit sluit in:
Die grondwetlikheid van indiensnemingsplanne en -praktyke wat gemik is op die bereiking van verteenwoordiging ingevolge die nasionale rassedemografie;
die grondwetlikheid van sekere swart ekonomiese bemagtigingspraktyke en -wetgewing;
die grondwetlikheid van die toepassing van die rasseverteenwoordigingsbeginsel in die privaat sektor;
die grondwetlikheid van die strafbepalings in wetgewing en regulasies sowel as die wetswysigings wat eersdaags aanvaar sal word; en
die afskaffing van regstellende aksie in alle staatsdepartemente wat reeds breë verteenwoordiging geniet.
Groenewald het gesê Solidariteit het die sentrum gestig met die doel om te verseker dat regstellende aksie ooreenkomstig met die grondwetlike doel en oogmerk daarvan uitgeoefen word.
Susanna Magrieta Botha · 6 jaar gelede
As almal kan saam werk sonder die jy is te wit of jy is te swart kan ons by mekaar leer,en mekaar help.En by staan.